Námsmat í Vættaskóla byggist aðallega á leiðsagnarmati og lokamati . Með leiðsagnarmati eru framfarir nemenda metnar í þeim tilgangi að nota niðurstöðurnar til að gera nauðsynlegar breytingar á námi og kennslu . Nemendur ígrunda hvað þeir geta gert betur og kennarar vega og meta eigin kennslu . Lokamat gefur upplýsingar um árangur náms og kennslu í lok námslotu eða námstíma . Í Vættaskóla er áhersla lögð á fjölbreyttar námsmatsaðferðir og að sem flestir þættir námsins séu metnir ; þekking , skilningur , hugsun , sköpun , færni og leikni . Nefna má ólíkar gerðir verkefna , prófa og kannana t.d. skrifleg og munnleg próf , próf þar sem hjálpargögn eru leyfð , verkleg próf , samvinnupróf og rafræn próf. Kennarar nýta sér fjölbreyttar matsleiðir eins og frammistöðumat , leiðsagnarmat , sjálfsmat og jafningjamat . Þá eru skimunarpróf notuð með skipulegum hætti til að greina stöðu nemenda og lesfimipróf lögð fyrir alla aldurshópa þrisvar á skólaárinu . Í Vættaskóla eru tvær annir , haustönn og vorönn . Foreldrasamráð er á haustönn og vorönn og þá er farið yfir bæði námslega og félagslega stöðu nemenda . Ekki er gert ráð fyrir prófalotum fyrir þessa skiladaga heldur að námsleg staða sé í sífelldu matsferli . Vitnisburður er síðan gefinn í lok skólaárs .